SA soldaat sterf in DRKArgieffoto ŉ Suid-Afrikaanse soldaat is tydens ŉ skietgeveg in die Demokratiese Republiek van die Kongo (DRK) dood. Volgens die Suid-Afrikaanse departement van verdediging het ŉ koalisie van die Mayi Mayi en rebelle van die Geallieerde Demokratiese Magte omstreeks 06:30 Maandag Suid-Afrikaanse troepe naby Butembu aangeval. “Die Suid-Afrikaanse weermaglede, as deel van die magte van die Verenigde Nasies in die DRK (Monusco), het in ŉ skietgeveg met die rebelle betrokke geraak. Vier Mayi Mayi-rebelle is doodgeskiet en twee in hegtenis geneem.” Volgens die departement is een Suid-Afrikaanse soldaat dood, een kritiek beseer en nog ŉ soldaat lig beseer in die aanval. “Al die beseerdes is na ŉ hospitaal in Goma geneem.” Die naam van die oorledene sal bekend gemaak word sodra al sy naasbestaandes in kennis gestel is. Nosiviwe Mapisa-Nqakula, minister van verdediging, en die hoof van die weermag het hul medelye met die oorledene se familie uitgespreek en die beseerdes ŉ spoedige herstel toegewens.